Na dzysô wiémë, że w sobòtã na sztarce stawi sã 298 miónkarzów. Jinternetowé zôpisë sã skùńczëłë w ùszłim tidzeniu, le ti, co chcą wësztartowac w biégù bądą mielë leżnosc dopisac sã na lëstã w piątk òd 4 pò pôłnim do 8 wieczór do terenowégò bióra Ceńtrum Spòrtu przë sztrase Towarowi i przed sztartã. Sztart Biégù je ò 11:30 spòd Radnicë we Wiôldżi Wsë. Òrganizatorowie rôczą do biéganiô, a téż dopingòwaniô. Tradicjowò mdze mógł wëbrac distansë 5 i 10 km, pierszi szpùr mòżna téż przeńc z czijkama, a dzecë zmierzą sã na distansu 1238 métrów – szpùrze jaczi symbòliczno narzesziwô do datë pòjawieniô sã Kaszëbów w pisóny historie w bùlë papieża Grégòra IX z 19 strëmiannika 1238 rokù.